b'\n_START_ARTICLE_\nN\xc3\xb8dpenge\n_START_PARAGRAPH_\nN\xc3\xb8dpenge er betegnelsen for penge, der udstedes i tider, hvor der enten er knaphed p\xc3\xa5 metal eller tider med inflation eller hyperinflation, der medf\xc3\xb8rer, at der ikke er overensstemmelse mellem nominalv\xc3\xa6rdi og metalv\xc3\xa6rdien._NEWLINE_Det mest kendte tilf\xc3\xa6lde hvor n\xc3\xb8dpenge fungerede som valuta, er Tyskland og \xc3\x98strig i tiden under og efter 1. Verdenskrig._NEWLINE_I Tyskland udstedtes n\xc3\xb8dpenge fra Krigens begyndelse og frem til efter krigens afslutning. I de f\xc3\xb8rste \xc3\xa5r slog de statslige myndigheder ned p\xc3\xa5 denne praksis, men som krigen skred frem blev n\xc3\xb8dpenge almindelige, idet krigsindustriens behov for metal, hamstring af valuta i guld og s\xc3\xb8lv samt en generel inflation resulterede i en  mangel p\xc3\xa5 sm\xc3\xa5penge. Lokale tyske sogner\xc3\xa5d, kommuner og visse handlende begyndte derfor at udstede n\xc3\xb8dpenge i form af lokale pengesedler. I mindre omfang kendes eksempler p\xc3\xa5 n\xc3\xb8dm\xc3\xb8nter udstedt i billige metallegeringer eller s\xc3\xa5gar i porcel\xc3\xa6n.\n_START_SECTION_\nN\xc3\xb8dpengesedler i S\xc3\xb8nderjylland\n_START_PARAGRAPH_\nI forbindelse med folkeafstemningen i 1920 om S\xc3\xb8nderjyllands tilh\xc3\xb8rsforhold udstedte mange sogne og k\xc3\xb8bst\xc3\xa6der n\xc3\xb8dpengesedler. I mange tilf\xc3\xa6lde i agitations\xc3\xb8jemed. Der kendes ogs\xc3\xa5 eksempler p\xc3\xa5 falske sedler trykt i spekulations\xc3\xb8jemed, s\xc3\xa6rligt en fiktiv seddelserie, der foregiver at v\xc3\xa6re udstedt af Varn\xc3\xa6s. _NEWLINE_I afstemningens 1. zone, fandt afstemningen sted d. 10. februar 1920 og selve genforeningen fandt sted i juni 1920. I denne del af S\xc3\xb8nderjylland har n\xc3\xb8dpengesedlerne hyppigt b\xc3\xa5de en dansk og en tysk side. I T\xc3\xb8nders tilf\xc3\xa6lde, som var klart pro-tysk, er sedlerne uden politisk budskab. N\xc3\xb8dpengesedlerne i dette omr\xc3\xa5de blev erstattet med dansk valuta d. 20. maj 1920, som del af forberedelserne til genforeningen._NEWLINE_I Mellemslesvig (2. zone), fandt afstemningen sted d. 10. marts 1920, og omr\xc3\xa5det forblev i sin helhed del af Tyskland. I dette omr\xc3\xa5de er n\xc3\xb8dpengesedlerne normalt rent tyske._NEWLINE_N\xc3\xb8dpengesedlerne fra afstemningen i S\xc3\xb8nderjylland blev i 1969 behandlet i et seddelkatalog udgivet af Frovin Sieg.'